לנה מאייר-לנדרוט

לנה מאייר-לנדרוט (בגרמנית: Lena Meyer-Landrut; נולדה ב-23 במאי 1991), הידועה גם בשם הבמה לנה, היא זמרת גרמנייה שייצגה את גרמניה באירוויזיון 2010 באוסלו, בה זכתה עם השיר "Satellite" ("לוויין") כשקיבלה 246 נקודות. בתחרות לבחירת הנציג לאירוויזיון 2010, "Unser Star für Oslo" ("הכוכב שלנו לאוסלו"), קבעה מאייר-לנדרוט שיא חדש בגרמניה בכך שהופיעה בפעם הראשונה עם שלושה שירים שכולם הגיעו לטופ 5 במצעד הסינגלים הגרמני. השיר "Satellite" ("לוויין"), איתו ניצחה באירוויזיון, הגיע למקום הראשון במצעדים בגרמניה, והגיע למעמד של טריפל גולד (כ-450,000 עותקים). במאי 2010, הוציאה מאייר-לנדרוט את אלבום הבכורה שלה "My Cassette Player", שהגיע למקום הראשון במצעד האלבומים בגרמניה. בין השנים 2013–2016 הייתה מאייר- לנדרוט שופטת בדה וויס לילדים בגרמניה. למאייר- לנדרוט יש ערוץ יוטיוב שנקרא "HelloLeni" בו היא מעלה ולוגים, אתגרים, מדריכי איפור ומבצעת קאברים לשירים. לנה מאייר-לנדרוט נולדה ב-23 במאי 1991 בהנובר. היא נכדתו של אנדרס מאייר-לנדרוט, יליד אסטוניה ממוצא גרמני בלטי, שהיה שגרירה של גרמניה המערבית במוסקבה, ברית המועצות בין השנים 1980 - 1983, ו-1987 - 1989. מאייר-לנדרוט היא בת יחידה במשפחתה. היא למדה ריקוד בגיל 5; בתחילה למדה בלט ומאוחר יותר גם ריקוד מודרני, כולל היפ-הופ וג'אז. בתור ילדה, אהבה מאוד מאייר-לנדרוט לשיר ואף קיבלה תפקידי משנה במספר סדרות טלוויזיה גרמניות, אך מעולם לא קיבלה תפקידי שירה או משחק משמעותיים. מאייר-לנדרוט למדה בתיכון ציבורי בהנובר וביצעה את מבחני האביטור (המקבילה הגרמנית לבחינות הבגרות) שלה באפריל 2010. אף על פי שלא היה לה ניסיון קודם בשירה, מאייר-לנדרוט החליטה לקחת חלק בתוכנית הכישרונות "Unser Star für Oslo" ("הכוכב שלנו לאוסלו"), תוכנית טלוויזיה חדשה שנועדה לבחור את הזמר שייצג את גרמניה בתחרות אירוויזיון 2010. "ARD" שיתפה פעולה עם ערוץ הטלוויזיה הפרטי "ProSieben" לקיום תחרות ציבורית אשר כללה 8 תוכניות: חמש תוכניות במתכונת של שמינית-גמר אשר שודרו ב-"ProSieben". תוכנית שישית של רבע-גמר אשר שודרה ב-"ARD", תוכנית שביעית של חצי הגמר אשר שודרה שוב ב-"ProSieben", והתוכנית השמינית של הגמר אשר שודרה ב-"ARD", ובה התחרו 20 השירים הסופיים. הכותב, המלחין והזמר סטפאן ראב, שיצר וביצע בעבר מספר שירים שייצגו את גרמניה באירוויזיון, הנחה את התוכניות וכיהן כראש חבר השופטים שהצביע בשקלול מעורב עם הצבעת הציבור. מתוך 4,500 מועמדים נבחרה מאייר-לנדרוט לאחת מ-20 המועמדים שהתחרו בתוכנית. כשנשאלה מהי המוטיבציה שלה, ענתה: "אני אוהבת לבחון את עצמי. רציתי לראות איך אני אתפש, ורציתי לשמוע מה אנשים עם ידע בתחום חושבים עליי. אני אישית בכלל לא יכולה לשפוט את עצמי". אחרי הופעתה הראשונה בתוכנית, בה ביצעה את "My Same" של הזמרת הבריטית אדל, הוצפה מאייר-לנדרוט במחמאות מחבר השופטים וסומנה כפייבוריטית. באותו שבוע, תפס הסינגל של אדל "My Same" את המקום ה-61 במצעד הסינגלים הגרמני. מאייר-לנדרוט הגיעה לגמר התוכנית בו ביצעה בעיקר גרסאות כיסוי לשירים פחות מוכרים; חמש מתוך שמונה גרסאות הכיסוי שביצעה נכנסו למצעד הסינגלים של גרמניה בזכותה. בנוסף, ביצעה מאייר-לנדרוט בגמר שנערך ב-12 במרץ 2010 שלושה שירים שנכתבו במיוחד בשביל התחרות ("Bee", "Satellite" ו-"Love Me"). בסיבוב ההצבעה הראשון, בעזרת הצבעה טלפונית הקהל בחר ב-"Satellite" שנכתב על ידי ג'ולי פרוסט וג'ון גורדון. בסיבוב ההצבעה השני, גברה מאייר-לנדרוט על יריבתה ג'ניפר בראון וזכתה לייצג את גרמניה באירוויזיון 2010. הקליפ לשיר צולם בערב הזכייה והוקרן לראשונה בטלוויזיה הגרמנית ארבעה ימים לאחר מכן. לאורך התוכנית, סומנה מאייר-לנדרוט כפייבוריטית ברורה בסקרי האינטרנט. יום אחרי שזכתה ב"הכוכב שלנו לאוסלו", כל שלושת השירים המקוריים שביצעה הגיעו לצמרת המכירות ב-iTunes Store הגרמני. שלושת השירים הגיעו לטופ 5 במצעד הסינגלים הגרמני (במקומות 1, 3, 4), שיא שאף זמר לא השיג מאז נוצר מצעד הסינגלים ב-1959. "Satellite" הורד 100,000 פעמים בשבוע הראשון שלו במצעד, נהפך לשיר הנמכר ביותר שהופץ דיגיטלית בגרמניה. השיר הגיע למעמד זהב כשבוע אחרי שהופץ ולמעמד פלטיניום כארבעה שבועות לאחר מכן. השיר נשאר במקום הראשון במצעד הסינגלים הגרמני למשך חמישה שבועות והגיע למקום השני באוסטריה ובשווייץ. בזמן שהתחרתה ב"הכוכב שלנו לאוסלו" המשיכה מאייר-לנדרוט ללמוד בבית הספר. התוכנית האחרונה שודרה חודש אחד לפני בחינות הסיום שלה (האביטור). לאחר מבחני הסיום שלה, הוציאה מאייר-לנדרוט את אלבום הבכורה שלה "My Cassette Player" ("נגן הקלטות שלי") ב-7 במאי 2010, אלבום בו לקחה חלק בכתיבת השירים. האלבום הגיע למקום הראשון במצעד האלבומים של גרמניה, למקום השלישי במצעד האלבומים האוסטרי והשווייצרי ולמקום החמישי במצעד 100 האלבומים הטובים ביותר באירופה של הבילבורד. כמייצגת את אחת מ"ארבע המדינות הגדולות", עלתה מאייר-לנדרוט אוטומטית לגמר האירוויזיון שנערך ב-29 במאי 2010. גרמניה קיבלה "קלף חופשי", דבר שאיפשר לה לבחור את מיקומה בגמר; גרמניה בחרה למקם את שירה במקום ה-22 מתוך 25, בניסיון לשחזר את הזכייה בשנת 1982. השיר "Satellite" ("לוויין") זכה ב-246 נקודות, וזכה במקום ה-1. לאחר ניצחונה ב-2010, הביעה מאייר-לנדרוט את רצונה לייצג את מדינתה בשנית ב-2011. לאחר מספר ישיבות של ARD בנושא, הוחלט כי היא תייצג את גרמניה בפעם השנייה ברציפות. לאחר שעלתה לגמר באופן אוטומטי (עקב כך שגרמניה היא אחת מ"חמש הגדולות" וגם הייתה הזוכה של השנה שעברה), היא סיימה אותו במקום העשירי עם 107 נקודות. בשנת 2013 הציעו למאייר לנדרוט להיות שופטת בתוכנית השירה "דה וויס" בגרסה לילדים. מאייר לנדרוט כבר שופטת בתוכנית למשך 4 עונות ובעונה השלישית, נוח לוי, שהיה בנבחרת שלה, זכה בתוכנית. 2010: פרס כוכב שביט - "הפנים החדשות הטובות ביותר" 2010: My Cassette Player 2011: Good News 2012: Stardust 2014: Crystal Sky 2019: Only Love, L 2010: "Satellite" 2010: "Bee" 2010: "Love Me" 2011: "Taken By A Stranger" מדיה וקבצים בנושא לנה מאייר-לנדרוט בוויקישיתוף אתר האינטרנט הרשמי של לנה מאייר-לנדרוט (באנגלית וגרמנית) לנה מאייר-לנדרוט, ברשת החברתית פייסבוק לנה מאייר-לנדרוט, ברשת החברתית אקס (טוויטר) לנה מאייר-לנדרוט, ברשת החברתית אינסטגרם לנה מאייר-לנדרוט, ברשת החברתית טיקטוק לנה מאייר-לנדרוט, סרטונים בערוץ היוטיוב לנה מאייר-לנדרוט, במסד הנתונים הקולנועיים IMDb (באנגלית) לנה מאייר-לנדרוט, באתר Rotten Tomatoes (באנגלית) לנה מאייר-לנדרוט, במסד הנתונים הקולנועיים KinoPoisk (ברוסית) לנה מאייר-לנדרוט, באתר אפל מיוזיק (באנגלית) לנה מאייר-לנדרוט, באתר ספוטיפיי לנה מאייר-לנדרוט, באתר סאונדקלאוד (באנגלית) לנה מאייר-לנדרוט, באתר Last.fm (באנגלית) לנה מאייר-לנדרוט, באתר AllMusic (באנגלית) לנה מאייר-לנדרוט, באתר MusicBrainz (באנגלית) לנה מאייר-לנדרוט, באתר דיזר לנה מאייר-לנדרוט, באתר Yandex.Music (ברוסית) לנה מאייר-לנדרוט, באתר Discogs (באנגלית) לנה מאייר-לנדרוט, באתר Songkick (באנגלית) לנה מאייר-לנדרוט, באתר Genius לנה מאייר-לנדרוט, באתר SecondHandSongs לנה מאייר-לנדרוט, באתר בילבורד (באנגלית) לנה מאייר-לנדרוט, באתר טיידל (באנגלית) לנה מאייר-לנדרוט, באתר אמזון מיוזיק דנה קסלר, בוז פואה: על "My Cassette Player", באתר nrg‏, 2 ביולי 2010 לנה בשיר חדש: "Love", באתר EuroMix